Heinrich von Neff (1880−1951)

Heinrich (Rikko) Carl Timoleon von Neff (Venemaal tuntud kui Genrihh Genrihhovitš von Nef, vene keeles Генрих Генрихович фон Неф) (2. oktoober (ukj 14.) 1880 Muuga mõis – 1951 Ida-Friisimaa, Lääne-Saksamaa) oli baltisaksa päritolu Venemaa sõjaväelane, auastmelt kindralmajor.

Elulugu
Päritolu ja haridustee
pisi|120px|left|Neffi suguvõsa aadlivapp
Heinrich von Neff põlvnes 1860. aastal aadeldatud suguvõsast. Ta oli Muuga fideikomissvaldaja Reinhold Heinrich Gaston von Neffi (1841−1906) ja tema abikaasa vabapreili Emilie Natalie Alexandrine Johanna von Stackelbergi (1845−1916) kuues laps. Hariduse omandas ta esmalt Nikolai kadetikorpuses. 1893. aastal asus ta õppima Paažikorpuses, mille ta lõpetas 1900. aastal alamporutšikuna.

Venemaa keisririigi ohvitser
Neff arvati sõjaväeteenistusse juba 1898. aastal. Pärast Paažikorpuse lõpetamist teenis 4. kaardiväe kütipolgus. Osales Vene-Jaapani sõjas, kus oli roodukomandör ja ülendati porutšikuks. Pärast sõjategevuse lõppu jätkas teenistust 4. kaardiväe kütipolgus. Alates 1910. aastast oli ta selle väeosa 5. roodu komandör. I maailmasõja alguseks oli ta ülendatud kapteniks. Sõja ajal sai temast pataljonikomandör ja 1915. aastal ülendati polkovnikuks. Ta paistis silma vaprusega: ta pälvis nii Georgi mõõga kui Püha Georgi ordeni IV klassi. Aastast 1917 kuni demobiliseerimiseni oli ta 463. Krasnoholmi jalaväepolgu komandör. Seejärel naasis Eestimaale, kus elas Saksa okupatsiooni ajal oma vennale kuuluvas Muuga mõisas.

Tegevus Venemaa kodusõja ajal
1918. aasta oktoobris astus ta ühena esimestest Pihkva vabatahtliku korpuse teenistusse. Peagi nimetati ta 3. Režitsa kütipolgu komandöriks. Sama aasta novembris soovis Neff viia Ostrovi maakonnas läbi mobilisatsiooni, kuid sattus seetõttu konflikti Põhjakorpuse komandöri kindralmajor Aleksei Jefimovitš Vandamiga (1867−1933). Pärast seda kui viimane koos oma staabiülema kindralmajor Maljaviniga tagasi astusid, sai Neffist 22. novembril korpuse komandör. Tal õnnestus Punaarmee 7. armee osad üksused Eestist välja ajada, kuid juba jaanuaris kõrvaldati ta korpusekomandöri ametikohalt, kuna teda süüdistati sakslaste soosimises. Tema kõrvaldamise lisapõhjuseks oli asjaolu, et ta vastustas Eesti iseseisvust − korpus oli aga 1918. aasta novembris allutatud Eesti väejuhatusele. 1919. aasta juunis sai temast Loodearmee reservvägede juhataja ja juulis ülendati ta kindralmajoriks. Sama aasta detsembris arvati ta reservi. Pärast Loodearmee laialisaatmist jäi elama Eestisse.

Hilisem elukäik
1920. ja 1930. aastatel elas Neff Eestis ja ta töötas kaubafirmas "BIM". 1939. aastal lahkus ta Umsiedlungi käigus Saksamaale. Ta suri interneerimislaagris Ida-Friisimaal.

Auastmed
 Aasta Kuupäev  Auaste  9. august 20px alamporutšik  9. august 20px porutšik  9. august 20px staabikapten  26. august 20px kapten  30. juuli 20px polkovnik  25. juuli 20px kindralmajor

Autasud
40px Püha Anna ordeni IV klass (1904)
40px Püha Stanislavi ordeni III klass koos mõõkade ja lindiga (1904)
40px Püha Anna ordeni III klass koos mõõkade ja lindiga (1905)
40px Püha Stanislavi ordeni II klass koos mõõkadega (1905)
40px Püha Anna ordeni II klass koos mõõkadega (1905)
40px Püha Vladimiri ordeni IV klass koos mõõkade ja lindiga (26. november 1914)
40px Georgi mõõk (3. jaanuar 1915)
40px Püha Vladimiri ordeni III klass koos mõõkadega (7. jaanuar 1917)
40px Püha Georgi ordeni IV klass (2. aprill 1917)

Perekond
Neff naitus 1917. aastal Irina Holmströmiga (1896−1936), kes oli hiljem Looderamee halastajaõde. Ta asus elama New Yorki, kus lõpetas elu enesetapuga. Abielu jäi lastetuks. Kindrali vanem vend staabirittmeister Timoleon (Leo) Karl von Neff (1871−1919) teenis samuti Loodearmees ja hukkus lahingus Narva all.

Vaata ka
Neff

Välislingid
Väljavõte Eestimaa rüütelkonna genealoogilisest käsiraamatust
Неф Генрих-Карл-Тимолеон Генрихович saidil "Русская армия в Первой мировой войне"

Kategooria:Baltisaksa kindralid
Kategooria:Baltisaksa sõjaväelased
Kategooria:Eestimaa aadlikud
Kategooria:Loodearmee koosseis
Kategooria:Valgekaartlased
Kategooria:Venemaa keisririigi sõjaväelased
Kategooria:Eesti kolonelid
Kategooria:Neffid
Kategooria:Püha Anna IV klassi ordeni kavalerid
Kategooria:Püha Georgi IV klassi ordeni kavalerid
Kategooria:Püha Vladimiri III klassi ordeni kavalerid
Kategooria:Püha Vladimiri IV klassi ordeni kavalerid
Kategooria:Sündinud 1880
Kategooria:Surnud 1951